**Informatīvais ziņojums par Eiropas Savienības Nodarbinātības, sociālās politikas, veselības un patērētāju lietu ministru padomes 2018. gada 7. decembra sanāksmē izskatāmajiem Veselības ministrijas kompetences jautājumiem**

2018. gada 7. decembrī Beļģijā, Briselē, notiks kārtējā Eiropas Savienības (turpmāk tekstā - ES) Nodarbinātības, sociālās politikas, veselības un patērētāju lietu ministru padomes (turpmāk tekstā - EPSCO) sanāksme, kuras darba kārtībā ir ietverts viens Veselības ministrijas kompetencē esošais jautājums lemjošajā daļā un 8 jautājumi informatīvajā daļā.

**Darba kārtība.**

**1. Lemjošā daļa:**

**1.1. Sadarbība, kas vērsta pret vakcīnregulējamām slimībām.** (*Cooperation against Vaccine Preventable Diseases)*:

**1.1.1. Padomes ieteikums par pastiprinātu sadarbību, kas vērsta pret vakcīnregulējamām slimībām.** (*Council Recommendation on Strengthened Cooperation against Vaccine-Preventable Diseases);*

- Pieņemšana.

**1.1.2. Vakcīnneizlēmības problēmas risināšana ES un dalībvalstīs: izaicinājumi un iespējas digitalizētajā pasaulē.** *(Tackling vaccine hesitancy at EU and national level: Challenges and possibilities in a digitalized world).*

*-* Viedokļu apmaiņa.

**2. Informatīvā daļa:**

a) Likumdošanas priekšlikums: Priekšlikums Eiropas Parlamenta un Padomes Regulai, kas attiecas uz veselības tehnoloģiju novērtējumu un ar ko groza Direktīvu 2011/24/ES.

- Informācija no Prezidentūras.

b) Veselības stāvoklis ES.

- Informācija no Eiropas Komisijas (turpmāk tekstā - Komisija).

c) Pasaules Veselības organizācijas (turpmāk tekstā - PVO) Vispārējās konvencijas par tabakas uzraudzību astotā Pušu konference, Ženēva, 2018. gada 1. – 6. oktobris.

- Informācija no Prezidentūras un Komisijas.

d) Direktīvas 2011/62/ES par viltotām zālēm īstenošana

- Informācija no Komisijas.

e) Austrijas prezidentūras organizēto konferenču rezultāti.

- Informācija no Prezidentūras.

f) Neformālās veselības ministru sanāksmes (Vīne, 2018.gada 10. – 11.septembris) rezultāti.

- Informācija no Prezidentūras.

g) PVO Eiropas reģiona reģionālā direktora nominācija.

- Informācija no Prezidentūras.

h) Nākamās Prezidentūras programma.

- Informācija no Rumānijas delegācijas.

**Latvijas pozīcija.**

**1. Sadarbība, kas vērsta pret vakcīnregulējamām slimībām.**

**1.1. Padomes ieteikums par pastiprinātu sadarbību, kas vērsta pret vakcīnregulējamām slimībām.**

Vakcinācija ir viens no spēcīgākajiem un rentablākajiem sabiedrības veselības aizsardzības pasākumiem, kādi 20. gadsimtā izstrādāti, un tā joprojām ir galvenais infekcijas slimību profilakses instruments. Par vakcinācijas programmām atbild ES dalībvalstis, taču vakcīnregulējamām slimībām ir pārrobežu raksturs un nacionālās imunizācijas programmas saskaras ar kopīgām problēmām, tāpēc būtu ļoti vēlama saskaņotāka ES rīcība. Uz šādu rīcību aicina 2014.gadā pieņemtie ES Padomes (turpmāk tekstā - Padomes) secinājumi par vakcināciju kā efektīvu līdzekli sabiedrības veselības jomā (2014/C 438/04) un 2011.gadā pieņemtie Padomes secinājumi par bērnu imunizāciju – panākumi un problēmas bērnu imunizācijā Eiropā un turpmākā rīcība (2011/C 202/02), kas ņemti vērā, sagatavojot šo Padomes ieteikumu.

Padomes ieteikuma mērķis ir pastiprināt tādu sadarbību un koordināciju ES valstu, nozares un citu relevantu ieinteresēto personu vidū, kas palīdzētu palielināt vakcinācijas aptvērumu, atbalstīt iespēju visā ES saskaņot vakcinācijas kalendārus, veicināt vakcinācijas pieņemšanu, atbalstīt vakcīnu pētniecību un izstrādi, kā arī pastiprināt vakcīnu nodrošinājumu, iepirkumu un krājumu pārvaldību, arī ārkārtas gadījumos. Šiem pasākumiem vajadzētu samazināt saslimstību ar vakcīnregulējamām slimībām, paaugstināt Eiropas iedzīvotāju veselības rādītājus un kopumā uzlabot drošību attiecībā uz veselību.

**Latvijas pozīcija**

Latvija, atbilstoši apstiprinātajai sākotnējai pozīcijai (Pozīcija Nr.1 par Priekšlikumu Padomes ieteikumam par pastiprinātu sadarbību, kas vērsta pret vakcīnregulējamām slimībām (apstiprināta 16.04.18)), atbalsta Padomes ieteikuma apstiprināšanu un piekrīt, ka nepieciešams stiprināt sadarbību cīņā pret vakcīnregulējamām infekcijas slimībām. Latvija īpaši atbalsta nepieciešamību izveidot un attīstīt elektronisku informācijas sistēmu, kas sniedz iespēju iegūt atjauninātu informāciju par iedzīvotāju vakcinācijas statusu, tādējādi arī nodrošinot iespēju iegūt reāllaika datus par vakcinācijas aptveri visās iedzīvotāju grupās.

Latvija atbalsta vakcīnu pētniecības un inovāciju veicināšanu, lai atvieglotu pieeju jaunām vai uzlabotām vakcīnām, tomēr Latvija uzskata, ka ir jāņem vērā katras valsts finansiālās iespējas šāda atbalsta sniegšanai.

Latvija atbalsta ES virtuālās datu noliktavas izveidi par vakcīnu pieejamajiem krājumiem un to trūkumu, kas sniegs informāciju par fiziski pieejamajām vakcīnām. Atbalstām arī ideju par vakcīnu piegādes mehānismu no vienas dalībvalsts citai dalībvalstij, bet vēršam uzmanību, ka dalībvalstīs pastāv dažādi vakcīnu iepirkšanas un izplatīšanas mehānismi. Līdz ar to var rasties neskaidrības un problēmas ar vakcīnu loģistikas nodrošināšanu.

Latvija atbalsta arī vienotas ES vakcinācijas kartes izveidi, lai atvieglotu izsekojamību iedzīvotāju, īpaši bērnu, vakcinācijas stāvoklim.

Latvija atbalsta arī vienota informācijas portāla izveidi ar ticamu un aktuālu informāciju par vakcinācijas ieguvumiem un drošību.

Latvija piekrīt, ka ārstniecības personām ir izšķiroša loma vakcinācijas aptveres veicināšanai un sabiedrības izglītošanā par vakcinācijas nepieciešamību.

Latvija atbalsta Komisijas iniciatīvu veidot ciešāku sadarbību vakcinācijas veicināšanai, nodrošinot efektīvāku informācijas apmaiņu par jaunākajiem zinātniskajiem atklājumiem imunizācijas jomā, vienotu vakcināciju reģistrācijas sistēmas attīstību, pārrobežu vakcinācijas kampaņu organizēšanu.

**1.2. Vakcīnneizlēmības problēmas risināšana ES un dalībvalstīs: izaicinājumi un iespējas digitalizētajā pasaulē**

Lai arī zinātnē valda vienprātība par vakcināciju kā vienu no vissvarīgākajām un efektīvākajām mūsdienu medicīnā pieejamām profilakses metodēm, vakcīnu profilakses slimības, vakcīnregulējamās slimības rada pieaugošus draudus sabiedrības veselībai lielākajā Eiropas daļā. Šīs atšķirības starp teorētiskajām zināšanām un to praktisko īstenošanu rada dažādi iemesli, no kuriem viens ir pieaugoša vakcīnneizlēmība. Šodienas komunikācijas un informācijas tehnoloģijas, kas ļauj ātri un viegli izplatīt visu veidu ziņas, tostarp dezinformāciju par vakcīnām un vakcināciju, var radīt bailes no vakcinācijas. Tajā pašā laikā strauja šo tehnoloģiju attīstība, no otras puses, varētu dot ieguldījumu veselības veicināšanā un slimību profilaksē. Austrijas prezidentūra ir sagatavojusi dokumentu “Vakcīnneizlēmības problēmas risināšana ES un dalībvalstīs: izaicinājumi un iespējas digitalizētajā pasaulē”, kurā aicina dalībvalstu pārstāvjus uz viedokļu apmaiņu par sekojošiem jautājumiem:

**1. Nesens pētījums liecina, ka dažās Eiropas valstīs** **vakcīnneizlēmība samazinājusies, bet citās tā palielinās. Esošais masalu uzliesmojums Eiropā pierāda, ka vakcīnneizlēmība, kas var novest pie zema vakcinācijas aptvēruma, ir svarīgs pārrobežu veselības apdraudējums Eiropā. Kādi ir iemesli atšķirīgai vakcīnneizlēmībai starp dalībvalstīm un kā tā var tikt risināta? Kādas pūles ir jāpieliek, lai sistemātiski apkarotu vakcīnneizlēmību un zemos vakcinācijas** **aptvēruma rādītājus ES, lai novērstu šo pārrobežu veselības apdraudējumu? Vai ir kāda labākā prakse, kas palīdzējusi jūsu dalībvalstij palielināt vakcinācijas aptvērumu? Vai jūs varētu minēt veiksmīgu pasākumu, ko varētu īstenot citās dalībvalstīs?**

Atbilstoši 2018. gada Komisijas pētījumam par vakcināciju “*State of Vaccine Confidence in the EU 2018*”[[1]](#footnote-1) (“Vakcīnu uzticamības statuss ES 2018”). Latvija ir pirmā vismazāk pārliecinātā valsts ES par vakcinācijas efektivitāti (vismazāk aptaujāto – 70,9 % – piekrīt, ka vakcīnas ir efektīvas), un otra vismazāk pārliecinātā valsts ES jautājumā par vakcinācijas drošību (68,2 % aptaujāto respondentu uzskata, ka vakcīnas ir drošas). Šo faktu var skaidrot ar to, ka iedzīvotāju vidū ļoti aktīvi cirkulē viltus ziņas, kas apšauba vakcīnu drošību un efektivitāti, kā arī pietiekamā apjomā nav pieejama kvalitatīva un pārliecinoša informācija, kas apliecinātu vakcīnu drošumu.

Vienlaicīgi jāņem vērā, ka Latvijā zīdaiņu vakcinācijas aptvere pamatā atbilst PVO rekomendētajam līmenim – 95 % (piemēram, vakcinācija pret tuberkulozi, B hepatītu, difteriju, stingumkrampjiem, garo klepu, poliomielītu, b tipa *Haemophilus influenzae* infekciju). Lai gan ir atsevišķas vakcīnregulējamas infekcijas slimības, pret kurām vakcinācijas aptvere diemžēl nesasniedz nepieciešamos 95 %, lai iegūtu kolektīvo imunitāti. Zema vakcinācijas aptvere ir pret cilvēka papilomas vīrusu infekciju (40,7 %), rotavīrusu infekciju (77,7 %), vējbakām (85,2 %), pneimokoku infekciju (86,6 %), masalām, masaliņām un epidēmisko parotītu 7 gadu vecumā (88,9 %).

Iedzīvotāji nepietiekami uzticas valsts iestādēm, piemēram, Slimību profilakses un kontroles centram (turpmāk – SPKC), kas nodrošina sabiedrības informēšanu par vakcinācijas jautājumiem. To parāda arī SPKC pētījums “Bērnu imunizācijas rādītāju pārraudzības un vakcinācijas kavējošo iemeslu apzināšanas pētījums Latvijā 2015. gadā”. 27 % no aptaujātajiem vecākiem uzskata, ka vakcīnas nav efektīvas, 20 % vecāku uzskata, ka vakcīnas nav drošas, un 12 % vecāku nav informācijas par nepieciešamību vakcinēties. Vienlaikus pētījumā tika noskaidrots, ka galvenais bērnu vecāku informācijas avots par vakcinācijas jautājumiem ir ārstniecības personas. Tādēļ ir ļoti svarīgi, lai šo informāciju iedzīvotāji saņemtu no avotiem, kam uzticas, piemēram, ģimenes ārsta.

Tomēr SPKC pētījums parādīja, ka 17,8 % no aptaujātajiem primārās veselības aprūpes speciālistiem uzskatīja, ka viņiem ir nepietiekamas vai novecojušas zināšanas vakcinācijas jautājumos un šaubas un bažas par vakcinācijas nepieciešamību viņiem rādīja vakcinācija pret gripu, kā arī pēdējās vakcinācijas kalendārā iekļautās potes pret vējbakām, cilvēka papilomas vīrusu infekciju un pneimokoku infekciju. Tādēļ uzskatām, ka ir nepieciešams būtiski veicināt vakcinācijā iesaistīto ārstniecības personu apmācību, lai viņi varētu pārliecinoši skaidrot vakcinācijas nepieciešamību un vakcīnu drošību, kā arī spētu atbildēt uz vecāku uzdotajiem jautājumiem par vakcīnām, piemēram, par vakcīnu sastāvu.

Latvijā regulāri tiek veikti mērķtiecīgi pasākumi vakcinācijas aptveres palielināšanai, aktīvāk informējot un iesaistot tieši ārstniecības personas vakcinācijas jautājumu kontekstā.

Piemēram, no 2016. gada rudens līdz 2017. gada pavasarim SPKC īstenoja ārstniecības personu un sabiedrības izglītošanas informatīvu kampaņu „Pasargāts, jo vakcinēts!”, kuras rezultātā vakcinācijas aptvere pret difteriju 2017. gada 1. ceturksnī pieauga par 49,2 %, salīdzinot ar iepriekšējo trīs gadu attiecīgo periodu. Īpaši nozīmīgs vakcināciju skaita pieaugums atbilstoši kampaņas mērķiem tika sasniegts Rīgā (pieaugums par 76,1 %) un vecuma grupā virs 60 gadiem (Latvijā par 97,7 %, bet Rīgā – par 149,1 %).

2016./2017. gada un 2017./2018. gada gripas sezonas laikā SPKC veica dažādas aktivitātes pretgripas imunizācijas popularizēšanā, uzrunājot gan ārstniecības personas, gan sabiedrību, īpašu uzmanību pievēršot riska grupu pacientiem. Šo kampaņu rezultātā 2016./2017. gada sezonā vakcinēto personu skaits ar kompensējamo vakcīnu, salīdzinot ar iepriekšējo trīs gripas sezonu vidējiem rādītājiem, pieauga gandrīz par 65 %. Lielākais iedzīvotāju īpatsvars, kas saņēma kompensējamo vakcīnu pret gripu, bija 65 gadi un vecāki cilvēki – vairāk nekā 70 % no citām kompensējamo vakcīnu saņēmušajām iedzīvotāju vecuma grupām. 2016./2017. gada sezonā, salīdzinot ar iepriekšējām divām sezonām, gandrīz 10 reizes pieauga vakcinēto grūtnieču skaits. 2017./2018. gada sezonā vakcinēto iedzīvotāju skaits, salīdzinot ar iepriekšējo sezonu, palielinājās divas reizes. Izplatīto pretgripas vakcīnu devu skaits Latvijā 2016./2017. gada gripas sezonā pieauga par 80 % salīdzinājumā ar 2015./2016. gada sezonu, bet 2017./2018. gada gripas sezonā – pieauga vēl par trešdaļu.

Kā citu valstu labas prakses piemēru vakcinācijas aptveres palielināšanai mēs varam minēt sabiedrībā populāra ārsta pediatra izveidotu mājaslapu, kurā ārsts komunicē ar vecākiem, skaidrojot dažādus ar vakcināciju saistītus jautājumus, tai skaitā atspēkojot dažādus mītus un viltus ziņas.

Labās prakses piemērs var būt vecāku iniciatīva, izveidojot vecāku grupu, kas citiem vakcīnneizlēmīgajiem vecākiem nodot pozitīvo pieredzi saistībā ar vakcināciju. Latvijā līdzīgu praksi nodrošina sociālo mediju pārstāvji Māmiņu klubs un portāls “mammām un tētiem”, tomēr šie avoti nav veltīti tikai vakcinācijai, un tajos viedokli pauž arī speciālisti.

Kā labs piemērs var kalpot sabiedrībā populārs vecāku portāls, kurā vecāki izglītojošā veidā tiek informēti par vakcinācijas nozīmīgumu, par izmaiņām vakcinācijas kalendārā.[[2]](#footnote-2)

Vēlamies arī atzīmēt kā vērā ņemamu Itālijas piemēru, nosakot obligātās vakcīnas, kuras bērnam ir jāsaņem, lai tas varētu apmeklēt bērnudārzu vai skolu, tādēļ mēs sekojam šīs iniciatīvas rezultātiem, lai pārliecinātos vai šāda obligātā vakcinācija ir sasniegusi Itālijas plānotos vakcinācijas aptveres rezultātus.

Vēlamies arī atzīmēt Dānijas piemēru, kur bija ļoti zema pret CPV (cilvēka papilomas vīruss) vakcinācijas aptvere. Tika veikts pētījums, lai identificētu nevakcinēšanās iemeslus un pamatojoties uz pētījuma rezultātiem tika organizētas mērķtiecīgas intervences, kas mainīja sabiedrības attieksmi pret šo vakcīnu.

**2. Ziņu strauja izplatīšanās un ērta piekļuve informācijai, izmantojot internetu, nodrošina platformu pretvakcinācijas aktīvistiem, un iedzīvotājiem aizvien grūtāk ir identificēt uzticamus informācijas avotus par vakcināciju. Kā dalībvalstis var vislabāk sadarboties, lai cīnītos ar dezinformāciju un viltus ziņām par vakcīnām un vakcināciju plašsaziņas līdzekļos un, jo īpaši, internetā?**

Latvija piekrīt, ka viltus ziņu izplatīšanās internetā ir viens no mūsdienu aktuālākajiem izaicinājumiem vakcinācijas aptveres nodrošināšanai, jo nereti saņemam ministrijai adresētas vēstules, kurās tiek norādīts uz noteiktām publikācijām internetā un sižetiem *Youtube* vietnē, kas “runā” par vakcinācijas nodarīto milzīgo kaitējumu bērniem.

Latvija uzskata, ka visefektīvākais līdzeklis šo viltus ziņu atspēkošanai ir kvalitatīvas, pārliecinošas un sabiedrībai saprotamas un saistošas informācijas sniegšana, kas skaidro vakcīnu drošību un vakcinācijas ieguvumus. Vienlaicīgi sabiedrībai ir jāsniedz skaidrojoša informācija, kas var atspēkot izplatītākās viltus ziņas par vakcināciju, piemēram, par autismu, bērnu cerebrālo trieku. Šīs informācijas sniegšanai ir jāizvēlas sabiedrībai uzticami informācijas avoti – ārstniecības personas, līdzcilvēki, sabiedrībā populāri cilvēki, jo sabiedrība neuzticas ierēdņu sniegtajiem skaidrojumiem. Šādas informācijas izplatīšanai ir jāizmato dažādi informācijas avoti, gan tiešs kontakts, piemēram ārsts runājot ar vecākiem vai pacientu, gan sociālie tīkli, gan radio un TV, gan dažādi šim jautājumam veltīti pasākumi.

Vienlaikus Latvija vēlas norādīt, ka efektīva ar vakcināciju saistīto nelabvēlīgo notikumu analīze mazina sabiedrības šaubas un neziņu, kā arī vairo sabiedrības uzticēšanos vakcinācijai. Latvija šobrīd strādā pie PVO rekomendāciju nevēlamu notikumu pēc vakcinācijas (*adverse events following immunization*) uzraudzības sistēmas adaptēšanas mūsu valstij.

**3. Digitalizācija rada pārmaiņas visās veselības aprūpes sistēmas daļās. Kādus ieguvumus un problēmas digitalizācija radīs vakcinācijas jomā un kā tā varētu palīdzēt uzlabot vakcinācijas aptvēruma rādītājus?**

Latvija piekrīt, ka elektroniskā vakcinācijas reģistra izveide ES varētu būt nozīmīgs instruments vakcinācijas aptveres veicināšanai. Vakcinācijas reģistra izveide dod iespēju efektīvāk analizēt vakcinācijas rādītājus, identificēt tās vakcīnregulējamās infekcijas slimības, pret kurām ir zemākā vakcinācijas aptvere un saņemts visvairāk atteikumu no vakcinācijas. Vakcinācijas reģistrs dod iespēju atklāt, vai zemais vakcinācijas līmenis ir saistīts ar ārstniecības personas kvalifikāciju vai sabiedrības attieksmi pret vakcināciju. Vienlaicīgi arī ir iespēja identificēt nevakcinēšanās iemeslus – vai tās ir bažas par vakcīnu drošību vai neizpratne par vakcinācijas ieguvumiem. Attiecīgi tālāk ir iespēja veikt mērķtiecīgākus pasākumus un informatīvi izglītojošās kampaņas, lai sasniegtu nepieciešamo vakcinācijas aptveri un uzlabotu sabiedrības un ārstu zināšanas par vakcinācijas nepieciešamību.

3. Latvijas delegācija.

Delegācijas vadītājs:

Latvijas Republikas Pastāvīgās pārstāvniecības ES pastāvīgā pārstāvja vietniece, vēstniece A.Balode.

Delegācijas dalībnieki:

Veselības ministrijas nozares padomniece Latvijas Republikas Pastāvīgajā pārstāvniecībā ES K.Zālīte.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane-Umbraško

1. <https://ec.europa.eu/health/sites/health/files/vaccination/docs/2018_vaccine_confidence_en.pdf> [↑](#footnote-ref-1)
2. https://maminuklubs.lv/tag/vakcin%C4%81cija/ [↑](#footnote-ref-2)